Ta'lim tizimidagi qator xodimlar ish haqiga ustamalar to‘lanadi

Normativ-huquqiy hujjatlar loyihalari muhokamasi portalida “Oliy va o‘rta maxsus ta'lim tizimini tubdan takomillashtirish chora-tadbirlari to‘g‘risida”gi prezident qarori loyihasi joylashtirildi.
O‘zbekiston Respublikasi Oliy va o‘rta maxsus ta'lim vazirligi va Bandlik va mehnat munosabatlari vazirligining quyidagi takliflariga rozilik berilishi mumkin:
2019 yil 1 yanvardan boshlab O‘zbekiston Respublikasi Oliy va o‘rta maxsus ta'lim vazirligining fan nomzodi yoki falsafa doktori (PhD) (yoki unga tenglashtirilgan xorijiy davlatlar) ilmiy darajalariga ega xodimlariga 30 foiz, fan doktori (Dostor of Science) (yoki unga tenglashtirilgan xorijiy davlatlar) ilmiy darajasiga ega xodimlariga 35 foiz oylik ish haqiga ustamalar Davlat byudjyeti mablag‘lari hisobidan to‘lab berish;
O‘zbekiston Respublikasi oliy va o‘rta maxsus ta'lim vaziriga markaziy apparat xodimlariga Vazirlikning Oliy ta'lim muassasalarini rivojlantirish jamg‘armasi mablag‘lari hisobidan:
oliy va o‘rta maxsus ta'lim tizimida xizmat qilgan umumiy ish staji uchun lavozim maoshiga quyidagi miqdorlarda oylik ustamalar to‘lash:
3 yildan 5 yilgacha – 10 foiz; 5 yildan 10 yilgacha – 20 foiz; 10 yildan 20 yilgacha – 30 foiz; 20 yildan ortiq – 40 foiz;
xizmat vazifalarini to‘liq va o‘z vaqtida bajarib kelayotgan xodimlarga lavozim maoshining 200 foizi miqdorigacha oylik ustamalar belgilash huquqini berish.
O‘zbekiston Respublikasi oliy va o‘rta maxsus ta'lim vaziriga:
O‘zbekiston Respublikasi Oliy va o‘rta maxsus ta'lim vazirligi markaziy apparatining tasdiqlangan tuzilmasiga boshqaruv xodimlarining belgilangan umumiy soni doirasida o‘zgartirishlar kiritish;
O‘zbekiston Respublikasi Oliy va o‘rta maxsus ta'lim vazirligining Kasbiy ta'limni rivojlantirish va muvofiqlashtirish hududiy boshqarmalari, boshqa idoraviy mansub tashkilotlarining rahbarlarini tayinlash;
Oliy va o‘rta maxsus ta'lim vazirligiga yuklatilgan vazifalar va funksiyalarni bajarish maqsadida Oliy ta'lim muassasalarini rivojlantirish jamg‘armasi yoki qonun hujjatlarida taqiqlanmagan boshqa manbalar hisobidan davlat organlari va tashkilotlari, loyiha institutlari, fan-ta'lim muassasalari, ishlab chiqaruvchi korxonalar shuningdek, oliy, o‘rta maxsus va kasb-hunar ta'limi sohasida yetakchi xalqaro va xorijiy kompaniyalar mutaxassis va ekspertlarini konsultantlar sifatida ishga jalb etish va ularning mehnatiga haq to‘lash va boshqa to‘lovlari miqdorlarini shartnoma asosida mustaqil belgilash huquqi beriladi.